
ΕΛΛΗΝΙΚΗ ΔΗΜΟΚΡΑΤΙΑ

Τρίτη, 14 Ιουλίου 2026
ΔΕΛΤΙΟ ΤΥΠΟΥ

Εντοπισμός και διάσωση 38 αλλοδαπών στην Ιεράπετρα - Συνέχεια ενημέρωσης αναφορικά με τον εντοπισμό 34 αλλοδαπών στη Γαύδο – Θάνατος λουόμενου στο Παράλιο Άστρος – Θάνατος επιβάτη Κ/Ζ Πλοίου στα Χανιά – Παροχή συνδρομής σε ανήλικο στην Αγία Γαλήνη - Διακομιδές ασθενών

Τις πρώτες πρωινές ώρες χθες, ενημερώθηκαν οι Λιμενικές Αρχές της Ιεράπετρας και των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Λ.Σ.-ΕΛ.ΑΚΤ., για την παροχή συνδρομής σε λέμβο σε δυσχερή θέση με αλλοδαπούς επιβαίνοντες, στη θαλάσσια περιοχή νοτιοδυτικά της νήσου Χρυσής. Στο σημείο έσπευσε ένα Περιπολικό σκάφος Λ.Σ.-ΕΛ.ΑΚΤ. (Π.Λ.Σ.), όπου εντόπισε και περισυνέλεξε σαράντα τρεις (43) αλλοδαπούς, οι οποίοι μεταφέρθηκαν με ασφάλεια στο λιμάνι της Ιεράπετρας. Προανάκριση διενεργείται από το Λιμεναρχείο Ιεράπετρας.

*****

Συνέχεια ενημέρωσης:
Αναφορικά με τον εντοπισμό 34 αλλοδαπών στη θαλάσσια περιοχή Καμάρες Γαύδου, τις μεσημβρινές ώρες χθες, συνελήφθη 18χρονος αλλοδαπός (υπήκοος Νοτίου Σουδάν), για παράβαση του Ν. 3386/2005 «Παράνομη είσοδος στη χώρα», του Ν. 5038/2023 «Διευκόλυνση», του Ν. 5275/2026 «Προώθηση πολιτικών νόμιμης μετανάστευσης» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς ως ο διακινητής που τους μετέφερε από το Τομπρούκ της Λιβύης στην Ελλάδα, έναντι χρηματικής αμοιβής. 

*****

Τις μεσημβρινές ώρες σήμερα, ενημερώθηκε η Λιμενική Αρχή του Παράλιου Άστρους, ότι 85χρονος ανασύρθηκε χωρίς τις αισθήσεις του από την ελεύθερη παραλία «Χερρονήσι» Αγίου Ανδρέα Αρκαδίας. Ο ανωτέρω ανασύρθηκε από λουόμενους χωρίς τις αισθήσεις του και του παρασχέθηκαν οι πρώτες βοήθειες, ενώ στη συνέχεια παρελήφθη από ασθενοφόρο όχημα του ΕΚΑΒ και μεταφέρθηκε στο Κέντρο Υγείας Άστρους, όπου διαπιστώθηκε ο θάνατός του. Προανάκριση διενεργείται από το Γ’ Λιμενικό Τμήμα Παράλιου Άστρους του Λιμεναρχείου Ναυπλίου.

*****

Τις πρωινές ώρες σήμερα, ενημερώθηκε το Κεντρικό Λιμεναρχείο Χανίων ότι ένας 79χρονος αλλοδαπός επιβάτης (υπήκοος Ηνωμένου Βασιλείου) ενός κρουαζιερόπλοιου (Κ/Ζ), εντοπίστηκε χωρίς τις αισθήσεις του στο κατάστρωμα του πλοίου. Ο 79χρονος μεταφέρθηκε στο Νοσοκομείο του πλοίου και στη συνέχεια με ασθενοφόρο όχημα του ΕΚΑΒ σε ιδιωτική κλινική των Χανίων, όπου διαπιστώθηκε ο θάνατος του. Από τη Λιμενική Αρχή των Χανίων που διενεργεί την προανάκριση, παραγγέλθηκε η διενέργεια νεκροψίας-νεκροτομής.


*****

Τις μεσημβρινές ώρες σήμερα, ενημερώθηκαν οι Λιμενικές Αρχές της Χώρας Σφακίων, της Αγίας Γαλήνης και του Κόκκινου Πύργου, από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Λ.Σ.-ΕΛ.ΑΚΤ., για την παροχή συνδρομής σε ανήλικο άτομο πάνω σε κυκλικό σωσίβιο, το οποίο παρασύρεται στη θαλάσσια περιοχή της παραλίας Λίγρες δήμου Αγίου Βασιλείου. Αμέσως, τέθηκε σε εφαρμογή το τοπικό σχέδιο έκτακτης ανάγκης και για την περιοχή αναχώρησαν ένα Ναυαγοσωστικό σκάφος Λ.Σ.-ΕΛ.ΑΚΤ. (Ν/Γ), ένα σκάφος της Δύναμης Frontex, το επιβατικό – τουριστικό (Ε/Γ – Τ/Ρ) σκάφος «ΦΟΙΝΙΚΑΣ» Ν.Χ. 642 καθώς και ένα Περιπολικό όχημα Λ.Σ.-ΕΛ.ΑΚΤ. από ξηράς. Το Ε/Γ – Τ/Ρ εντόπισε και περισυνέλεξε το ανήλικο παιδί (8 ετών, υπήκοος Γερμανίας), όπου και το αποβίβασε με ασφάλεια στην παραλία Λίγρες. Οι γονείς του ανήλικου δήλωσαν ότι ο 8χρονος είναι καλά στην υγεία του και ότι δεν έχρηζε ιατρικής περίθαλψης.

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-βρέφους, από το λιμάνι της Θάσου στο λιμάνι της Κεραμωτής, με το Ε/Γ-Ο/Γ «ΘΑΣΟΣ ΙΙΙ» Ν.Π. 11589 και
-75χρονου, από το λιμάνι της Φούρνων Κορσεών στο λιμάνι του Άγιου Κήρυκου Ικαρίας, με Περιπολικό σκάφος Λ.Σ.-ΕΛ.ΑΚΤ..

